בתאריך 29.8.12, ברח' עין דור, לפני הצומת עם רח' המגינים שבחיפה, התרחשה תאונת דרכים בין רכב התובע הנהוג על ידו ובין רכב הנתבעת 2, הנהוג על ידי הנתבע 1 (להלן: "הנתבע") והמבוטח על ידי הנתבעת 3.
לאחר שנשמעו מלוא הראיות והוגשו המוצגים, הנני קובעת כי הוכחה נהיגתו הרשלנית וחסרת הזהירות של הנתבע, שסטה מנתיב נסיעתו ימינה שלא כדין, כאשר אינו מוודא את מצב התנועה שמאחוריו ופגע באופנוע שנסע בנתיב הימני.
הנני מקבלת כמהימנה עליי את גירסת התובע על אופן קרות התאונה וקובעת כי קודם להתרחשותה נסע הנתבע בנתיב השמאלי ואילו התובע נסע בנתיב הימני.
הנתבע סטה ימינה אל עבר הנתיב הימני, פגע באופנוע והפילו.
הנני דוחה את טענות הנתבע כי מלכתחילה נסע בנתיב הימני וכי סטה שמאלה מחמת שרכב חנה בנתיב הימני וחסם חלק מנתיב הנסיעה ורק אחר כך סטה ימינה, בכוונה לחזור לנתיב הימני.
לקביעתי, טענה זו אינה מתיישבת עם המופיע בתצלומים שהוגשו וסומנו תק/1.
מתצלומים אלה עולה בבירור כי הנתבע נסע בנתיב השמאלי וממנו סטה ימינה.
ברם, גם אם גירסת הנתבע היתה מקובלת עליי, אין בה כדי לבסס טענות הגנה.
כל זאת, כאשר הנתבע מאשר, במפורש, כי לאחר סטייתו שמאלה ומעברו על פני הרכב החונה, סטה שוב ימינה ובעשותו כן, לא בדק את מצב התנועה מימינו, הואיל ולא צפה אפשרות כי מימינו יגיע רכב.
הנני קובעת כי בכך נהג הנתבע ברכבו ברשלנות ובחוסר זהירות.
על הנתבע היתה מוטלת החובה לצפות כי מימינו ייסע כלי רכב אחר, כדוגמת האופנוע, והיה עליו לבדוק ולבחון את מצב התנועה מימינו, טרם סטייתו ימינה.
לא מצאתי כי התובע, בדרך נהיגתו, תרם בדרך כלשהי לקרות התאונה.
מעדותו של התובע, שהיתה, כאמור, מהימנה עליי ואף מהתצלומים תק/1, שצולמו מיד לאחר קרות התאונה, עולה כי נסע כדין, בנתיב הימני, כאשר הינו מקדים במעט את הנתבע והנתבע הוא שחדר לנתיב נסיעתו של האופנוע ופגע בו.
על בסיס כל הנ"ל, הנני קובעת כי הוכחה אחריותו המלאה והבלבדית של הנתבע לקרות התאונה ולתוצאותיה.
הוכח כי בתאונה נגרמו לקטנועו של התובע נזקים בסך של 10,816 ₪, כנקבע בדו"ח הבוחן.
כן נשא התובע בשכ"ט השמאי בסך של 1,147 ₪.
בתאונה אף נפגע מכשיר הפל' הסלולרי של התובע והוכח כי הוא נשא בהוצאות תיקונו בסך של 940 ₪.
בסה"כ 12,903 ₪.
אשר על כן, הנני מחייבת את הנתבעים, במאוחד ובמיוחד, לשלם לתובע את הסך של 12,903 ₪, בצירוף הפרשי הצמדה וריבית כחוק מיום הגשת התביעה ועד התשלום המלא בפועל.